La Biblioteca Infantil celebra el Mes del Llibre amb un variat programa d’activitats
2025-07-24

La Biblioteca Infantil de Burjassot ha preparat, per al mes d’abril, el Mes del Llibre, un gran ventall d’activitats gratuïtes que començaran el mateix dia 1 i que van a commemorar dues dates molt importants per al món de la lectura, el Dia del Llibre Infantil i Juvenil i el Dia Internacional del Llibre.

La Pasqua serà la protagonista de la primera de les activitats del mes, l’1 d’abril, a les 18 hores en la Biblioteca Infantil. Els participants en la mateixa tindran l’oportunitat de conèixer l’origen d’aquesta festa i costum popular, el seu significat i l’estació de l’any que la introdueix. Tot açò, a partir de la lectura del conte “El conejo de Pascua”; lectura en la qual cada xiquet representarà a un dels animals del bosc. A partir d’ací, coneixeran l’origen del conill de Pasqua i dels seus ous de colors.

El 2 d’abril, Dia del Llibre Infantil i Juvenil, es continuarà amb l’activitat iniciada en el mes de març, “Ha nacido un libro”. En aquest cas, a partir també de les 18 hores, es procedirà a la lectura del llibre creat pels usuaris de la biblioteca i, a més, es detallaran les etapes bàsiques en la creació d’un llibre. Cada xiquet promocionarà, a través de diferents missatges creats per ells mateixos, la lectura del llibre a la resta d’usuaris. Tindran l’oportunitat de crear, amb aqueixos missatges, diferents cartells que seran exposats en el panell de la biblioteca.

En aquest Mes del Llibre no podia faltar, per a majors i xicotets, el Mercat del Bescanvi, que dóna l’oportunitat d’intercanviar llibres que un ja ha llegit per uns altres que encara té per descobrir. El Mercat del Bescanvi se situarà en la Plaça de la Casa de Cultura, de 17:30 a 20 h, els dies 8, 17, 23 i 29 d’abril, sent una jornada especial la del dia 17, ja que es realitzarà en col·laboració amb la Societat Protectora d’Animals de Burjassot (SPAB).

El Taller de Marcapàgines, amb la col·laboració de la SPAB, serà l’encarregat de reprendre les activitats d’animació lectora del mes el dia 15 d’abril i, dos dies més tard, el divendres 17 d’abril, a partir de les 18 hores, el Saló d’Actes de la Casa de Cultura acollirà el desenvolupament del divertit contacontes Contar amb l’Orella Verda que arribarà a Burjassot de la mà de El gran Jordiet. El 22 d’abril el protagonisme serà per a l’escriptora María Torres Palau i l’il·lustrador Toni Cabo que portaran a la Biblioteca Infantil la publicació “Ai, quina Gràcia!”, a les 18 hores, en una altra divertida vesprada d’animació lectora.

El 23 d’abril, Dia Internacional del Llibre, el públic juvenil i adult, tindrà una xerrada Les TIC en l’Animació Lectora, a càrrec del professor de les classes d’informàtica del Centre Cultural Les Sitges, José Roselló.

Les activitats del mes es tancaran el divendres 24 d’abril amb una nova vesprada de contacontes gratuïta pensada per a xiquets a partir de quatre anys. En aquesta ocasió, Caoz serà l’encarregada de posar en escena “Como decía mi abuelo”.

Un mes molt intens a Burjassot, el d’abril, en el qual la programació gratuïta d’Animació Lectora centrarà les seues activitats culturals.